FEHÉR GYŰRŰ Közhasznú Egyesület

***2020. évi Közhasznúsági Jelentése***

Az egyesület 2020-ban is az Alapító Okiratban meghatározott célok és feladatok megvalósításának szem előtt tartásával végezte bűnmegelőzési és áldozatsegítő munkáját. Munkánk során az előző évek gyakorlatának megfelelően a komplexitásra törekedtünk és továbbra is felvállaltunk olyan feladatokat is, amelyek nem kimondottan az egyesületünknek lenne a feladata, de az áldozatok érdekében fontosnak tartottuk, illetve az éves munkánk során mindig igazodtunk a Pandémiás helyzet alakulásához, hogy a Kormány által kihirdetett szabályozások betartása mellett is folyamatosan segíteni tudjuk a bűncselekmények által áldozattá vált személyeket, akik segítségre szorultak.

2020-as év volt az egyesület 31éves megalakulása óta az első veszteséges év,

Az Igazságügyi Minisztérium, az Önkormányzatok támogatása elmaradt és újabb támogatókat nem találtunk, annak ellenére, hogy folyamatosan levélben kerestük meg azokat a vállalkozásokat, állami cégeket, akiket a Pandémás helyzet kevésbé vagy egyáltalán nem érintett..

A megkeresésünkre mindössze egy válasz érkezett, ők is tárgyi támogatást ajánlottak, amiből a mai napig semmi sem valósult meg.

Az EMMI a megkeresésünkre a mai napig nem válaszolt.

2020-ban is támogatott bennünket: a Szerencsejáték Nonprofit Service Kft-t és a MVM Paksi Atomerőmű Zrt, az OTP és a Groupama Biztosító.

A tagdíj bevételünk elérte a tervezettet, 319 e-Ft volt, az 1%-ból kapott összeg 204 e Ft volt, valamivel több, mint 2019-ben.

Az egyesület a 7 tagú elnökség irányításával működött.

Az elnökség évente, szükség szerint, de legalább négy alkalommal ülésezik:

2020-ban megtartott elnökségi ülések: 2020. 04.30. 2020 08.27. 2020 10. 22. és 2020.12.10.

Az elnökség tagjai 2020-ben is tovább folytatták aktív munkájukat az egyesület mindennapi életében, előadások, oktatások tartásában, amit a Pandémiás helyzet megengedett.

Az egyesület működését a Felügyelő Bizottság ellenőrzi. Szükség szerint, de évente legalább egy alkalommal ülésezik. Az FB ülése 2020. április 24-én volt.

A felügyelő bizottság elnöke és tagjai, az elnökségi ülések állandó meghívottjai, és amikor lehetőségük van, részt is vesznek.

A 2020. évi munkáról szóló közgyűlést – az FB ülés időpontjában még nem tudjuk, hogyan lehet megtartani, mert jelenleg hetente változnak a Kormány döntései az oltások számának növekedése miatt, az elnökségi ülés idején már tudtuk, hogy szeptemberig meghosszabbításra kerültek a szigorítások - már 2019-ben sem a szokásos módon tartottuk meg a Korona vírus okozta járvány miatt. A közgyűlés megtartását akkor és még a mai nap a 102./2020.(IV.10.) számú Kormány rendelet által meghatározott feltételek mellett lehet megtartani. Az elnökség 2021. május 20-i döntése alapján az egyesület 44 tagjának informatika úton történő lebonyolításáról határozott. A 44tag közül 40-nek tudtuk az e-mail elérhetőségét, nekik e-mailben küldtük meg a Közgyűlés anyagait (a Felügyelő Bizottság jelentését, a 2020-ről szóló pénzügyi beszámolót, a 2021. évi pénzügyi tervet és a közhasznúsági jelentést), a 4 főnek pedig postai úton tértivevényesen.

**A közhasznú tevékenységről szóló tartalmi beszámoló**

A 2021. május 20-án 10.00-kor megtartott elnökségi ülésen megtárgyalásra került a Felügyelő Bizottság jelentése, a 2020. évi közhasznúsági jelentés, a pénzügyi beszámoló a 2020-es évről és a 2021. évi költségvetés tervezet, valamint megbeszélésre került a korona vírus járvány okozta korlátozásból adódó gondok megoldása, figyelembe véve a 102/2020.(IV.10) Korm. rendelet adta szabályozásokat.

A fentiekben már leírt módon megtartott közgyűlés elfogadta az elnökség által javasolt formában a Felügyelő Bizottsági jelentést, a beszámolót a 2020-ben végzett munkáról és a pénzügyi teljesítésről, valamint a 2021. évi költségvetést, amely meghatározza az egyesület éves munkáját.

Az egyesület legfőbb feladatai az alábbiak voltak 2020-ben:

Az egyesületnek 2020-ben 10 irodája volt az ország különböző településein. Bezárásra került a kecskeméti, a tamási és a hatvani iroda. A hatvani iroda működtetésére megállapodtunk a városi mozgássérültek szervezetével, akik az irodánkat megkapták. Vállalták, hogy amikor ott vannak, és valakinek segítségre van szüksége, hozzánk irányítják. Ezért nem kell semmilyen anyagi támogatást adnunk részükre. Szigetszentmiklóson a városi rendőrkapitánysággal történt megállapodás szerint heti egy alkalommal a kapitányság KMB irodájában egy önkéntes tart ügyfélfogadást, ez az iroda sem igényel semmilyen kiadást.

Új irodát a támogatások elmaradása miatt nem tudtunk nyitni, sőt az év folyamán a keszthelyi, a kiskörei és a békéscsabai iroda működését is önkéntesek végezték, ezzel is próbáltuk az irodák számát nem csökkenteni, de lehetőséget biztosítani az áldozatok részére, hogy elérhetőek legyünk.

A kapott teljes támogatási összegek a munkatársak munkabérét, járulékait és a működési költségeket, valamint az áldozatoknak nyújtott anyagi támogatást biztosítani, oly módon, hogy a kapott támogatások mellett az egyesület a teljes tartalékát felhasználtuk.

**Közvetlen támogatások**

2020-ben a Miniszterelnökségtől 10 millió forint, majd decemberben ismét 10 millió forintot a 2021-es év indításához, az OTP Banktól 2,5 millió forint. A Szerencsejáték Nonprofit Kft-től 1 millió Ft, a MVM Paksi Atomerőmű Zrt.-től 1 millió Ft, a Groupama Biztosító Zrt.-től 500 ezer forint. Az V. kerületi és a IX. kerületi önkormányzatoktól 200, illetve 100 ezer forint, támogatást kapott egyesületünk. A kapott támogatásokról teljesen elszámoltunk.

Tekintettel arra, hogy március 1-el megszűntek a járási hivatalok áldozatsegítő szolgálatai, megkerestük az Igazságügyi minisztériumot a kialakult helyzethez igazodva, egy új együttműködést kialakítani, a mai napig még nem valósult meg.

2020-ban az Igazságügyi Minisztérium háromról hatra növelte az Áldozatsegítő Központok számát, kezdeményeztük az együttműködést, ami várhatóan ez év májusában aláírásra kerül. Ennek egyik oka lehet – véleményünk szerint- hogy az alig kinevezett államtitkár távozott és az államtitkársága is megszünt, így a helyettes szakmai államtitkárság a Közigazgatási államtitkársághoz került, egy új helyettes államtitkárral, és több új főosztályvezető cseréje is megtörtént.

**Pályázati források**

2017-ben két nyertes EFOP- s pályázatunk volt.

Az EFOP-1.3.5-16-2016-00042 azonosító számú projektet a Fehér Gyűrű Egyesület a helyi közösségek fejlesztéséért a kiskörei és a mogyorósbányai önkormányzattal közösen végzi 2017.03.01-től 2020.03.01-ig. A pályázat befejezésre került, az elszámolás megtörtént és elfogadásra került.

Az EFOP-1.3.7-17-2017-00039 azonosító számú pályázatunk az egyházak és a civil szervezetek közösségfejlesztő tevékenységeinek bővítésére került kiírásra, amely 2018.01.01-től 2021.12.31-ig tart.

A kialakult Pandémiás helyzet miatt 2020-ban mindössze egy rendezvényt tudtunk tartani. Nem ismeretes számunkra, hogy történik-e határidő módosítás.

2019-ben-ben a VSE-vel és még öt VSE tagszervezettel közösen beadott pályázatunk (Belgium, Málta, Horvátország, Portugália, Észtország) Az egyesületünkre eső előlegként 20 ezer Euró került átutalásra. A projekt időtartama 14 hónap, jelenleg is folyik a munka, a járvány nem akadályozta, hogy az időarányos feladatokat megvalósítsuk. Az elkészült video az egyesület honlapján megtekinthető és az óriás plakátok, valamint a metrókba kihelyezett figyelemfelkeltő, tájékoztató plakátok is.

Kérek, mindenkit nézze meg, adja tovább facebook-on, vagy instragramon, hogy minél több személyhez eljusson.

**Közérdekű és szakmai tevékenységek**

Úgy gondoljuk, hogy egyesületünk mindent megtesz annak érdekében, hogy stabil hátteret tudjon biztosítani az áldozatoknak nyújtandó minél szélesebb körű szolgáltatások nyújtásához, és ehhez folyamatosan keresünk támogatókat.

„ Európa-szerte számos modell létezik az áldozatsegítő szervezetek támogatására, azonban az mindenütt látható, hogy az áldozatok érdekei azokban az országokban jutnak leginkább érvényre, ahol az állam jelentősen támogatja az áldozatokkal foglalkozó civil szervezeteket.

Továbbra is tartottunk előadásokat, tájékoztatókat –csak kevesebb alkalommal - a ORFK által szervezett rendezvényeken, továbbképzéseken illetve Budapesten az ÁSZER rendezvényeken, ahol az egyesületünk tevékenységén túl tájékoztatást adtunk az európai civil szervezetek által nyújtott segítségről. Ezt továbbra is fontosnak tartjuk, mivel igen sok magyar állampolgár dolgozik külföldön és ott is válhatnak bűncselekmény áldozatává.

A védett házakban elhelyezett családok esetében továbbra is egyesületünk látja el az összekötő szerepet az ott lévő gyermekek és az iskolák között, de rajtunk keresztül tudnak levelezni egymással, a rokonság tagjaival is. 5 család került elhelyezésre.

Egyesületünk a 2020-as évben is fontosnak tartotta a más intézményekkel, szervezetekkel való partneri együttműködést.

A civil szervezetekkel továbbra is aktív kapcsolatban álltunk.

2020-ban képzéseket tartottunk az V. kerületben, a IX. kerületben.

A tematikus szakmai napok a kríziskezelés módjait, lehetőségeit járták körül. A gyakorlatok megosztása, a tematikus workshopok, az interaktív tudásmegosztás egyaránt eszköze volt a találkozóknak. Célunk az ismerkedés, a kapcsolatépítés, a tudásmegosztás volt.

Reméljük a későbbi munkájuk során, illetve a szemléletükbe beépítve tudnak majd hasznosítani.

* Az állami szervezetek közül továbbra is partneri- szakmai kapcsolatban állunk a Rendőr Kapitánysággal, a. városi és kerületi hivatalok Gyámügyi Osztályaival. A bűncselekmények áldozatai segítése kapcsán számtalan esetben adtunk- kaptunk hatékony és gyors segítséget ezen intézményektől.
* A fővárosban működő ÁSZER-ek közül rendszeresen veszünk részt az óbudai, a kőbányai, a zuglói és a józsefvárosi rendezvényeken.

Továbbra is jó az együttműködés a fővárosi és vidéki családsegítő szolgálatokkal- közös ügyfeleink érdekében.

Továbbra is aktív kapcsolatban állunk a védett házakkal (idén is menekítettünk hozzájuk áldozatokat), továbbá a családok átmeneti otthonaival és a hajléktalan szállókkal.

Együttműködésben más szervezetekkel, több klienst is tudtunk továbbítani a megfelelő helyre (pl. terápiába).

Az egyesületen belüli családterápiás konzultációk száma is nőtt, valamint a telefonos segítségnyújtásé is.

Az utóbbi években nagymértékben nőtt a családon belüli erőszak áldozatainak száma, akik irodáinkhoz fordulnak segítségért. A részükre nyújtott szolgáltatásaink:

**Gyerekek számára nyújtott szolgáltatások,**

Az esetek nagy százalékában a hozzánk kerülő gyermekek alapproblémája a szülők közötti korábbi bántalmazó (verbális, fizikális) kapcsolatból fakadt. Ezen kívül megfordultak nálunk több szexuális abúzuson átesett gyermek is. Sok esetben a szülő erőszakos halála utáni komplikált gyászban kerestek fel minket. Illetve egy esetben közúti baleset vétlen áldozatának hozzátartozója volt a kliensünk.

**Felnőtt klienseknek nyújtott szolgáltatások**

Főleg  családon belüli erőszak bántalmazott női áldozatának segítő beszélgetése, ill. gyászfeldolgozása

(közl. baleset  áldozatának hozzátartozója főként, ill. gyilkosság áldozatának rokonai)zajlott, valamint /közl.baleset áldozata / szülők, akik segítséget kértek, mert gyerekük a jelek szerint verbális bántalmazó kapcsolatban él.

Gyakori, hogy bántalmazott női áldozat esetén válás/gyerek elhelyezési per is ott van a háttérben, vagy az áldozat a válást vagy feljelentést a férj/élettárs ellen fontolgatja.

Férfi áldozatok - számuk nőtt: közlekedési baleset áldozata vagy halálos baleset áldozatának hozzátartozója, ekkor gyászfeldolgozás történt.

**Nemzetközi kapcsolataink**

2020-ban is aktívan részt vettünk az európai civil szervezetekkel való együttműködésbe, különösen akikkel egy projektben dolgozunk.

A 2020. évet jelentősen meghatározta az új típusú koronavírus-járvány, aminek következtében valamennyi személyes jelenléttel járó esemény, rendezvény törlésre került. Az elmúlt évben elnökségi tagként, illetve ahhoz kapcsolódóan az alábbi tevékenységekben vett részt dr. Veisz Gábor elnökségi tagunk:

1. **VSE elnökségi ülés, online (2020. március 23.)**

Az év első elnökségi ülése online került megtartásra. Fő témák voltak: előző elnökségi ülés jegyzőkönyvének jóváhagyása; pénzügyi áttekintés; koronavírus miatti tevékenység-átszervezés; tagszervezetek alkalmazkodása a koronavírus-járványhoz; az EU áldozati és nemi egyenlőségi stratégiájához való viszonyulás; VSE 2021-es stratégiája; lejáró mandátumok kérdése; intranet; áldozatirányítási rendszer.

1. **VSE elnökségi ülés, Brüsszel (2020. március 26.) - TÖRÖLVE**
2. **VSE éves konferencia és közgyűlés, Berlin (2020. május 12-15.) - TÖRÖLVE**
3. **VSE elnökségi ülés, online (2020. június 15.)**

Az elnökségi ülés ismét online került megszervezésre. Fő témák: előző elnökségi ülés jegyzőkönyvének jóváhagyása; pénzügyi áttekintés; események szervezése; 2021-es stratégia; COVID helyzet; GDPR munkaanyag.

1. **VSE éves közgyűlés, online (2020. augusztus 27.)**

Az éves rendes közgyűlés online megtartásra került. Itt meghatározásra kerültek a VSE 2021-2025 közötti időszakra vonatkozó stratégiai céljai.:

* az áldozati jogok implementálásának, megerősítésének és fősodratú témává tételének elősegítése,
* annak biztosítása, hogy az áldozatokat elismerjék, tisztelettel kezeljék és megóvják a másodlagos áldozattá válástól,
* a megküzdés és a felépülés elősegítése,
* az áldozatok segítségnyújtáshoz való teljes körű hozzáférésének támogatása a nemzeti kereteken belül,
* áldozatközpontú igazságszolgáltatási és kárenyhítési rendszerek kialakítása,
* a VSE bővítése és erősítése.

A közgyűlés egyúttal 3 évre (2023-ig) meghosszabbította dr. Veisz Gábor lejáró mandátumát.

1. **VSE elnökségi ülés, online (2020. november 6.)**

Az év utolsó elnökségi ülése szintén online került megszervezésre. Fő témák: előző elnökségi ülések jegyzőkönyvének jóváhagyása; tevékenységlista áttkintése; események, rendezvények; pénzügyi áttekintés; GDPR munkaanyag; 2021-2025-ös stratégia; 116 006 Hívószámok munkaanyag; éves konferencia programterve; projektek.

**Statisztikák**

2020-ben 1 736 fő kereste fel irodáinkat, akik közül anyagi támogatást adtunk 1.109e.- Ft összegben, 25 fő külföldi személy fordult hozzánk segítségért. 5 családot helyeztünk el védett házakba.

Egy-egy irodánkat éves átlagban 173 fő/év kereste fel.

16 ügyben kaptunk felkérést, illetve megbízást, olyan személyek részéről, akik bűncselekmények áldozatai voltak, hogy lássuk el a jogi képviseletüket, amit a budapesti, győri és a szegedi irodánk jogászai láttak-látnak el, továbbá 4 fő közlekedési baleset áldozatai jogi képviseletét szintén irodánk végzi.

A pszichológusainknak továbbra is igen sok munkája van. 2020-ban 86 fő vette igénybe segítségünket, 569 alkalommal.

Szükség esetén a pszichológusaink továbbra is utaznak a klienshez, ha az nem tud a központi irodánkba utazni.

Az irodáink továbbra is negyedévente rendszeresen adnak visszajelzést munkájukról, küldik az irodáik statisztikai adatait a végzett munkáról és az ügyfélforgalomról.

A legtöbb ügyfél a budapesti irodát kereste fel, összesen 528 fő.

A legtöbb ügyfél a következő irodáink szolgáltatásait vették igénybe:

Ózd 331 fő

Szekszárd 216 fő

Győr 180 fő

Siófok 180 fő

Tamási 70 fő

Továbbra is a szekszárdi és a siófoki irodában volt saját munkatársunk, akik napi 4 órában dolgoztak. A többi irodában részben önkéntesek, részben tiszteletdíjasok tevékenykedtek, akik heti néhány órában tartottak ügyeletet.

Az ügyfélforgalmunk alakulása a 10 meglévőre csökkent iroda ellenére is hasonló ügyfélszámmal találkozott, mint az előző években.

**2021. évi terveink**

Sajnos még a mai napig nem tudjuk, milyen nagyságrendű támogatásra számíthatunk, ez nagyban meghatározza működésünket. Ezeket a gondolatokat írtuk az elmúlt évben is, de sajnos addig, amíg nincs konkrét megállapodás a támogatásokról, addig ezekkel a gondokkal minden évben találkozni fogunk. Mindent megteszünk azért, hogy az áldozatok részére biztosítsuk az eddigi szolgáltatásainkat.

Amennyiben a beadott kérelmeink a megadott összegben elfogadásra kerülnek, és a pályázataink a nyertesek között lesznek, úgy az éves működésünk biztosított lesz. A korábbi támogatóink közül az OTP Bank bejelentette, hogy 11 év után megszünteti a támogatását, mivel olyan döntés született, hogy csökkentsék a szponzorált szervezetek számát. a Szerencsejáték Nonprofit Kft, az MVM Paksi Atomerőmű Zrt. és a Groupama Biztosító a korábbi összegű támogatásait adta.

A Siófoki Önkormányzat és a Zamárdi Önkormányzat támogatásának pótlására felvesszük a kapcsolatot a Siófok székhelyű FGSz vezetésével, hogy vegye át a siófoki irodánk működési költségének biztosítását.

**Terveink**

* az Egyesület szolgáltatásainak bővítése (elsősorban a jogi és pszichológiai szolgáltatásokra vonatkozóan, amelyben egyesületünk rugalmasan és hatékonyan tud közvetlenül közreműködni). Ennek feltétele az anyagi támogatás, mert újabb szakembereket kellene foglalkoztatni.
* Az egyesületi irodák szolgáltatásai azzal a sokrétűséggel bírnak, amelyek az európai áldozatsegítő sztenderdeknek megfelelnek. Így az állami rendszerből kiesett, áldozattá vált magyar és külföldi polgárok

megkaphatják azon szolgáltatásokat, amivel a másodlagos áldozattá válás megelőzhető és az áldozat pillanatnyi problémája megoldható.

**Hagyományos feladataink**

* a segítségért hozzánk forduló áldozatok támogatása, a másodlagos áldozattá válás megelőzése
* együttműködés az áldozatsegítést végző megyei kormány- hivatalokkal, az IM áldozatsegítő központjaival az ORFK-val, az OPSZ- szel,
* aktív részvétel az Európai Áldozatsegítő Szervezet munkájában (VSE)
* az oktatások, képzések folytatása
* a Nemzeti Bűnmegelőzési Tanács munkájában való aktív részvétel
* az egyesület honlapjának karbantartása, friss információkkal való feltöltése
* keresni a lehetőségeket újabb településeken új irodák nyitása
* új pályázati lehetőségek keresése, és azokban való részvétel
* önkéntesek, tagok szervezése (ez évek óta visszatérő feladat, az eredmény nem kielégítő)
* kapcsolatok bővítése más áldozatsegítéssel foglalkozó civil szervezetekkel
* továbbra is erősíteni a kapcsolatokat a rendőrkapitányságokkal, önkormányzatokkal

Az egyesületnek az SZJA-ból felajánlott 1%-t, ami 204ezer Ft volt. Az összeget az alapító okiratban foglalt feladatokra, az irodák működésére, de elsősorban az áldozatok segélyezésére használta fel egyesületünk. Ezúton is köszönjük a támogatóknak a felajánlásukat és kérjük a jelenlévőket, hogy a környezetükben élőket is ösztönözzék arra, hogy az SZJA 1%-t ajánlják fel egyesületünk részére.

Az elnökség nevében megköszönöm az egyesület munkatársainak, az önkénteseknek az odaadó munkát, amit az áldozatok segítése érdekében tettek.

Bízom abban, hogy továbbra is ilyen lelkesedéssel, odaadással végzik majd a munkájukat. Reméljük, ennek is híre megy, és ez több segítő támogatót hoz az egyesületnek.

Az egyesület könyvelését, saját munkatársunk végzi.

Az egyesület munkájáról, aktuális híreiről, a közérdekű információkról az alábbi honlapon lehet tájékozódni: www.fehergyuru.eu

Mellékletek:

* pénzügyi beszámoló a 2020-as évről
* 2020. évről szóló közhasznúsági jelentés
* a FB jelentése
* 2021. évi pénzügyi terv
* szavazásról készült jegyzőkönyv

A 2020. évről szóló közhasznúsági jelentést, a 2020-as pénzügyi beszámolót, a 2021. évi pénzügyi tervet, az elnökség 2021. május 20-i ülésén elfogadta és azt a Közgyűlésnek elfogadásra javasolta

Budapest 2021. május

Fügedi László sk.

elnök